তৃণমূলের সাসপেন্ড হওয়া সাংসদ কুণাল ঘোষকে ফের জিজ্ঞাসাবাদ করল সিবিআই। এবার টানা ছ’ঘণ্টা। 
রবিবার দুপুর ২টো নাগাদ সল্টলেকের সিজিও কমপ্লেক্সে সিবিআই কার্যালয়ে যান কুণাল। রাত ৮টা নাগাদ সিজিও কমপ্লেক্স ছাড়ার সময় সাংবাদিকদের তিনি বলেন, ‘‘কিছু বিষয় নিয়ে সিবিআই আমাকে জিজ্ঞাসা করেছিল। আমি তাদের প্রশ্নের উত্তর দিয়েছি। মনে হয় তারা সন্তুষ্ট। এর বেশি কিছু বলব না।’’ 
সারদা-মামলায় সিবিআই গ্রেফতার করেছিল কুণালকে। এখন তিনি জামিনে মুক্ত। গত বছরের অগস্টে প্রেসিডেন্সি জেলে থাকাকালীন ব্যাঙ্কশাল কোর্টের বিশেষ সিবিআই আদালতের বিচারককে একটি চিঠি পাঠিয়েছিলেন তিনি। ওই চিঠিতে সারদা-কর্তা সুদীপ্ত সেনের থেকে ‘আর্থিক সুবিধাপ্রাপ্ত’ প্রভাবশালীদের নামের উল্লেখ ছিল। তৃণমূলের বেশ কয়েকজন নেতা এবং মন্ত্রীর নাম কুণাল ওই চিঠিতে উল্লেখ করেছিলেন বলে জানা গিয়েছে। চিঠিটি সম্পর্কে সিবিআই’কে তদন্ত করে দেখার নির্দেশ দিয়েছিলেন বিচারক। এরপরই সারদা-তদন্তে ফের সক্রিয় হয় সিবিআই। গত সপ্তাহে সিজিও কমপ্লেক্সে সিবিআই আধিকারিকেরা টানা ১০ ঘণ্টা জিজ্ঞাসাবাদ করেন কুণালকে। তারপর এদিন ফের তাঁকে তলব করা হয়। 
সিবিআইয়ের সঙ্গে তাঁর কোন বিষয়ে কথা হয়েছে তা নিয়ে কুণাল কোনও মন্তব্য করেননি। তবে এদিনও ভুয়ো অর্থলগ্নি সংস্থা প্রসঙ্গে তৃণমূল নেতৃত্বের একাংশকে আক্রমণ করেছেন তিনি। কুণাল বলেন, ‘‘আমাকে যখন গ্রেফতার করা হয়েছিল, তখন ডেরেক ও’ব্রায়েন (তৃণমূলের রাজ্যসভা সাংসদ) বলেছিলেন, আইন আইনের পথে চলবে। তা-ই যদি হয় তবে এখন কেন অবরোধ হচ্ছে? কেন সিজিও কমপ্লেক্সে বিক্ষোভ দেখানো হচ্ছে? তবে কি দলের অবস্থান ব্যক্তিভেদে বদলে যায়?’’ 
বিজেপি নেতা জয়প্রকাশ মজুমদারের গ্রেফতারিকে তৃণমূলের প্রতিহিংসা হিসাবে দেখছে বিরোধী দলগুলির একাংশ। এদিন ওই প্রসঙ্গে কুণাল বলেন, ‘‘উনি রাজনৈতিক প্রতিহিংসার শিকার কি না বলতে পারব না। তবে বিধাননগর পুলিশকে রাজনৈতিক প্রতিহিংসা চরিতার্থ করার মঞ্চ হিসাবে ব্যবহার করা হয়। এটা আমি জানি।’’